CPN ออกหุ้นกู้รวมมูลค่า 3.6 พันลบ. ขายผู้ลงทุนสถาบัน-รายใหญ่ 4-6 ส.ค.นี้
CPN ออกหุ้นกู้ 3 ชุดรวมมูลค่า 3.6 พันลบ.โดยชุดที่ 1 อายุ 3 ปี ดบ. 2.14% ชุดที่ 2 อายุ 5 ปี ดบ. 2.88% ชุดที่ 3 อายุ 7 ปี ดบ. 3.45% ขายผู้ลงทุนสถาบัน-รายใหญ่ 4-6 ส.ค.58 ระดมทุนขยายการลงทุน และเป็นเงินทุนหมุนเวียน และ/หรือชำระคืนเงินกู้เดิม
5 ส.ค. 2558

บริษัท เซ็นทรัลพัฒนา จำกัด (มหาชน) หรือ CPN ระบุว่า บริษัทได้ยื่นแบบแสดงรายการข้อมูลเสนอขายหุ้นกู้ของบริษัท มูลค่ารวมไม่เกิน 3,600 ล้านบาท โดยจะเสนอให้แก่ผู้ลงทุนสถาบัน และ/หรือผู้ลงทุนรายใหญ่ ระยะเวลาจองซื้อระหว่างวันที่ 4-5 สิงหาคม 2558 และตั้งแต่เวลา 8.30-12.00 น.ของวันที่ 6 สิงหาคม 2558 โดยมีผู้จัดการการจัดจำหน่ายหุ้นกู้ในครั้งนี้คือ ธนาคารซีไอเอ็มบี ไทย , ธนาคารไทยพาณิชย์ และธนาคารยูโอบี
โดยหุ้นกู้ดังกล่าวแบ่งออกเป็น 3 ชุด ดังนี้
หุ้นกู้ชุดที่ 1 มูลค่าไม่เกิน  1,400 ล้านบาท อายุ 3 ปี ครบกำหนดไถ่ถอนปีพ.ศ. 2561  อัตราดอกเบี้ยคงที่ร้อยละ 2.14 ต่อปี ตลอดอายุหุ้นกู้
หุ้นกู้ชุดที่ 2 มูลค่าไม่เกิน 1,400 ล้านบาท อายุ 5 ปี ครบกำหนดไถ่ถอนปีพ.ศ.2563 อัตราดอกเบี้ยคงที่ร้อยละ 2.88 ต่อปี ตลอดอายุหุ้นกู้
หุ้นกู้ชุดที่ 3 มูลค่าไม่เกิน 800 ล้านบาท อายุ 7 ปี ครบกำหนดไถ่ถอนปีพ.ศ. 2565 อัตราดอกเบี้ยคงที่ร้อยละ 3.45 ต่อปี ตลอดอายุหุ้นกู้
ทั้งนี้ บริษัทมีวัตถุประสงค์เพื่อใช้ขยายการลงทุน และเป็นเงินทุนหมุนเวียน และ/หรือชำระคืนเงินกู้เดิม
อันดับความน่าเชื่อถือของหุ้นกู้ที่ “AA-“ แนวโน้มอันดับเครดิต Stable โดยบริษัท ทริสเรทติ้ง จำกัด เมื่อวันที่ 21 กรกฎาคม 2558
 